**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 31.01.2023, ora 08:00 – 01.02.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 01.02.2023, ora 07:00**

**RÂURI**

**Debitele au fost în general în scădere**, exceptând râurile din bazinele hidrografice: Vișeu, Iza, Tur, Crasna, Barcău, Siret, Prut, bazinele superioare și mijlocii ale Oltului, Argeșului și râurile din Dobrogea, unde au fost relativ staționare.

Debitele se situează în general la valori în jurul și peste mediile multianuale lunare, exceptând râurile din bazinele inferioare ale Bistriței, Rm. Sărat, Trotuşului, cursul superior al Siretului, cursul mijlociu și inferior al Prutului și râurile din Dobrogea, unde se situează între 30-80% din normalele lunare și mai mici (sub 30% din normalele lunare) pe râurile din bazinele hidrografice: Bârlad şi Jijia.

Formațiunile de gheață (gheață la maluri, năboi, pod de gheață), existente pe râurile din Moldova și din nordul țării, au fost în uşoară extindere şi intensificare iar pe cele din centrul țării s-au menținut fără modifiări importante.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general în scădere**, exceptând râurile din bazinele hidrografice: Vișeu, Iza, Tur, Siret, Prut, bazinele superioare și mijlocii ale Oltului, Argeșului și pe cele din Dobrogea, unde vor fi staționare.

Sunt posibile creșteri de niveluri și debite, pe unele râuri din zonele de deal și munte, mai ales pe cele din Banat, Crișana, Maramureș și estul Transilvaniei, ca urmare a precipitațiilor mixte prognozate și cedării apei din stratul de zăpadă.

Formațiunile de gheață (gheață la maluri, năboi, pod de gheață), existente vor fi în extindere și intensificare.

**DUNĂRE**

**Debitul la intrarea în țară (secțiunea Baziaș) în intervalul 31.01.2023 – 01.02.2023 a fost în scădere, având valoarea de 8600 m3/s**, peste mediile multianuale ale lunilor ianuarie (4950 m3/s) şi februarie (5300 m3/s).

În aval de Porţile de Fier debitele au fost în scădere pe sectorul Gruia – Olteniţa și în creștere pe sectorul Calaraşi – Tulcea.

**Debitul la intrarea în țară (secțiunea Baziaș) va fi în scădere (8300 m3/s).**

În aval de Porţile de Fier debitele vor fi în scădere pe sectorul Gruia – Vadu Oii și în creștere pe sectorul Brăila – Tulcea.

**2.** **Situaţia meteorologică în intervalul 31.01.2023, ora 08:00 –01.02.2023, ora 06:00**

**Administraţia Naţională de Meteorologie** (A.N.M.) a emis în data de 26.01.2023, la ora 10:00, **Atenţionarea Meteorologică nr. 13**, conform căreia:

**- COD GALBEN:** ,,*În intervalul 31 ianuarie, ora 10 – 01 februarie, ora 12 în Carpații Meridionali și de Curbură, la altitudini de peste 1700 m, vor fi perioade cu viscol (rafale în general de 70…80 km/h), zăpada va fi spulberată, iar vizibilitatea redusă. La munte vor mai fi perioade cu viscol și în zilele următoare. Local și temporar în regiunile sud-vestice, iar miercuri (01 februarie) și în cele centrale și nord-estice vor fi intensificări ale vântului cu viteze în general de 50…55 km/h.”*

Această **Atenţionare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *ALBA, ARGEŞ, BRAŞOV, BUZĂU, CARAŞ-SEVERIN, DÂMBOVIŢA, GORJ, HUNEDOARA, MEHEDINŢI, PRAHOVA, SIBIU și VÂLCEA (12 prefecturi) – COD GALBEN.*

**ÎN ŢARĂ**

Cerul a fost mai mult noros, exceptând Oltenia, vestul Munteniei, iar din a doua parte a nopții și partea de sud-est a țării, unde a fost variabil. S-au semnalat precipitații în general slabe cantitativ sub formă de ninsoare în Maramureș, cea mai mare parte a zonei montane (unde izolat s-au depășit 10 l/mp) și local în Transilvania, predominant ninsori în Dobrogea, centrul și estul Munteniei și pe alocuri în Moldova și mixte în Banat și Crișana. Vântul a suflat slab și moderat, local cu intensificări la munte, îndeosebi la altitudini mari, cu rafale de peste 70...80 km/h, mai ales în Carpații Meridionali, unde temporar a fost viscol, dar izolat la viteze mai mici și în sud-vestul Olteniei. La ora 20 era strat de zăpadă la munte, unde măsura, în platformele stațiilor meteorologice, până la 167 cm în Munții Făgăraș, în mare parte din Transilvania (până la 32 cm), din Muntenia (până la 28 cm) și din Moldova (până la 26 cm), în Maramureș (până la 7 cm), local în Dobrogea (până la 11 cm) și izolat sudul Banatului (până la 5 cm). Valorile termice s-au situat în general în jurul mediilor climatologice ale perioadei, astfel maximele s-au încadrat între -2 grade la Întorsura Buzăului și 9 grade la Târgu Jiu, iar la ora 6 se înregistrau temperaturi cuprinse între -7 grade la Câmpulung și Curtea de Argeș și 3 grade la Calafat. Izolat a fost ceață.

*Observație: de ieri dimineață de la ora 6 a fost în vigoare 1 mesaj de atenționare cod galben pentru fenomene meteorologice periculoase imediate emis de către SRPV Bacău.*

**LA BUCUREŞTI**

Cerul a fost mai mult noros în prima parte a zilei, când temporar a nins slab, apoi a devenit variabil. Vântul a suflat în general slab. Era strat de zăpadă, care măsura la ora 20 -în platformele stațiilor meteorologice- până la 3...7 cm. Temperatura maximă a fost de 4 grade la Afumați și Filaret și 5 grade în Băneasa, iar la ora 6 se înregistrau -3 grade în Băneasa, -2 grade la Filaret și -1 grad la Afumați.

**3. Prognoza meteorologică în intervalul 01.02.2023, ora 08:00 –02.02.2023, ora 08:00**

**ÎN ŢARĂ**

În regiunile intracarpatice cerul va fi mai mult noros și temporar va ninge, iar în zona joasă din Banat, Crișana, vestul și nord-vestul Transilvaniei vor fi precipitații și sub formă de lapoviță sau ploaie, ce vor favoriza pe spații mici, dimineața și noaptea, depunerile de polei. În zona Carpaților Occidentali și în cea din jumătatea de nord a Carpaților Orientali, ninsorile local vor fi însemnate (se vor acumula cantități de precipitații în general de 15...20 l/mp). În restul țării, cerul va fi variabil, cu înnorări temporare și izolat precipitații slabe, mixte, cu probabilitate mai mare în Moldova. Vântul va continua să aibă intensificări la munte, în special în zona înaltă a Carpaților Meridionali și de Curbură, unde rafalele vor depăși 80...90 km/h, viscolind ninsoarea și spulberând zăpada, dar local, ziua, și în zonele joase de relief din sud-vest, centru și nord-est, cu viteze în general de 50...55 km/h. Temperaturile maxime, mai ridicate decât în mod normal în majoritatea regiunilor, se vor încadra între -1 și 10 grade, iar cele minime vor fi cuprinse în general între -6 și 1 grad. Izolat se va semnala ceață, cu depunere de chiciură.

**LA BUCUREŞTI**

Cerul va fi variabil, cu înnorări temporare noaptea, iar vântul va sufla moderat. Temperatura maximă, ușor mai mare decât cea normală datei, va fi de 5...7 grade, iar cea minimă de -3...-1 grad.

**4. Buletin nivometeorologic pentru perioada 31.01.2023, ora 20 – 01.02.2023, ora 20**

**Munţii Făgăraș și Parâng:** **RISC 3 - ÎNSEMNAT**

La peste 1800 m, la suprafață este un strat de 20-30 cm de zăpadă depusă în ultimele zile, cu rezistență și coeziune scăzute; acest strat este mai consistent pe văi și în zonele adăpostite, unde poate atinge 1 m. În zona crestelor sunt formate plăci de vânt. Stratul mai vechi este format din zăpadă întărită, având intercalate cruste de gheață. Temperaturile coborâte care se vor înregistra vor încetini transformările cristalelor de zăpadă deja existente, care nu își vor modifica esențial structura. Pe pantele suficient de înclinate se pot declanșa spontan avalanșe, de dimensiuni medii, prin alunecarea zăpezii nou depuse peste straturile mai vechi și izolat dislocarea acestora sau ruperea și alunecarea plăcilor de vânt din apropierea crestelor, riscul declanșării avalanșelor fiind amplificat la supraîncărcări.

Sub 1800 m, pe pantele înclinate, stratul de la suprafață va putea aluneca peste stratul mai vechi şi stabilizat, ducând la declanșarea de avalanșe dimensiuni mici și medii, riscul declanșărilor fiind amplificat la supraîncărcări.

**Munţii Bucegi:** **RISC 4 - MARE**

La peste 1800 m, pe văi și în zonele adăpostite se regăsește la suprafață un strat de 30-40 cm de zăpadă cu rezistență scăzută și coeziune slabă între cristale, dar și față de stratul aflat dedesubt. În zona crestelor sunt formate plăci de vânt. Stratul mai vechi, aflat dedesubt, este format din zăpadă întărită, având intercalate cruste de gheață. Pe pantele suficient de înclinate se pot declanșa spontan avalanșe de dimensiuni medii, prin alunecarea stratului puțin rezistent de la suprafață peste straturile mai vechi și izolat dislocarea acestora sau prin ruperea și alunecarea plăcilor de vânt din apropierea crestelor, riscul fiind amplificat la orice supraîncărcări.

Sub 1800 m, pe pantele înclinate, zăpada recent depusă de 30-40 cm, deși ușor compactată, va putea aluneca uşor peste stratul mai vechi şi stabilizat, ducând la declanșarea de avalanșe dimensiuni mici și medii, riscul declanșării fiind amplificat la supraîncărcări.

**Munţii Țarcu-Godeanu:** **RISC 2 – MODERAT**

La peste 1800 m, stratul de zăpadă recentă măsoară circa 15-20 cm și este mai mare pe văi și pe pantele adăpostite, fiind caracterizat de o rezistență scăzută și coeziune slabă între cristale. Peste acest strat se va depune un strat nou, relativ însemnat. În zona crestelor sunt formate plăci de vânt. Stratul mai vechi, aflat dedesubt, este format din zăpadă întărită, având intercalate cruste de gheață. Temperaturile coborâte vor încetini transformările cristalelor de zăpadă deja existente, care nu își vor modifica esențial structura. Pe pantele suficient de înclinate se pot declanșa spontan avalanșe, unele de dimensiuni medii, prin alunecarea stratului de la suprafață peste straturile mai vechi și izolat dislocarea acestora sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări.

Sub 1800 m, pe pantele înclinate, stratul puțin rezistent de la suprafață va putea aluneca peste stratul mai vechi şi stabilizat, ducând la declanșarea de avalanșe de dimensiuni mici și medii, riscul declanșării fiind de asemenea amplificat la supraîncărcări.

**Munţii Călimani-Bistriţei:** **RISC 2 – MODERAT**

La peste 1800 metri, se regăsește la suprafață un strat de zăpadă cu rezistență scăzută, care măsoară în medie 10-20 cm, format din zăpada acumulată din ninsorile căzute în ultimele zile, dar și din zăpada spulberată de vântul puternic. Pe versanții din zonele înalte sunt formate plăci de vânt. Stratul vechi de zăpadă este compact și întărit, cu cruste subțiri în interior. Pe unele văi, unde sunt depozite mai mari de zăpadă, se pot declanșa avalanșe de dimensiuni mici și izolat medii, prin alunecarea stratului depus în ultimele zile sau ruperea plăcilor de vânt, riscul fiind amplificat la supraîncărcări.

La altitudini mai mici de 1800 de metri, stratul de zăpadă recentă este relativ redus, cu excepția zonelor unde vântul a creat acumulări mai importante de zăpadă, unde pe pantele suficient de înclinate vor fi condiții pentru declanșarea unor avalanșe de dimensiuni mici și izolat medii, prin alunecarea acestui strat peste cel vechi și compact, riscul declanșării avalanșelor fiind amplificat la supraîncărcări.

**Munţii Rodnei:** **RISC 2 – MODERAT**

La peste 1800 m, stratul de zăpadă de la suprafață este puțin rezistent și măsoară circa 10-15 cm, fiind mai mare pe văi și în zonele adăpostite. Stratul va mai crește în următoarele 24 de ore. Pe versanți sunt formate plăci de vânt. Stratul vechi de zăpadă este compactat, având cruste subțiri de gheață în interior. Pe văile unde sunt depozite mari de zăpadă se pot declanșa avalanșe de dimensiuni mici și izolat medii, prin alunecarea stratului puțin rezistent de la suprafață sau prin ruperea plăcilor de vânt, riscul fiind amplificat la supraîncărcări.

La altitudini mai mici de 1800 de metri, stratul de zăpadă a crescut, îndeosebi prin acumularea zăpezii spulberată de vânt. Pe văile unde vântul a creat acumulări mai importante de zăpadă vor fi condiții pentru producerea unor avalanșe de dimensiuni mici și izolat medii, riscul declanșării acestora fiind de asemenea amplificat la supraîncărcări.

**Munţii Ceahlău:** **RISC 1 – REDUS**

Stratul de zăpadă este redus. Pe pantele suficient de înclinate sau pe văile adăpostite, unde sunt acumulări mai consistente, se pot declanșa curgeri sau avalanșe de mici dimensiuni, prin alunecarea zăpezii proaspete depuse peste stratul vechi și întărit sau prin ruperea și alunecarea unor plăci de vânt formate în apropierea crestelor, riscul fiind amplificat la supraîncărcări.

**Munţii Vlădeasa:** **RISC 1 – REDUS**

Stratul de zăpadă are dimensiuni relativ reduse dar în următoarele 24 de ore se vor mai depune circa 10-15 cm de zăpadă proaspătă. Pe văi sunt prezente depozite mai însemnate de zăpadă. Pe pantele suficient de înclinate, din văile adăpostite unde sunt acumulări mai consistente, se pot declanșa curgeri sau avalanșe de dimensiuni mici, prin alunecarea zăpezii proaspete depusă peste stratul vechi și compact, riscul fiind amplificat la supraîncărcări.

**Evoluția vremii din ultimele 24 de ore:**

Vremea a fost în general închisă. Cerul a fost mai mult noros și pe arii relativ extinse a nins. Vântul a suflat slab şi moderat la altitudini mai joase, cu intensificări de peste 110 km/h pe crestele din masivele vestice (Occidentali și vestul Meridionalilor) și de 80-90 km/h în restul masivelor, spulberând zăpada și depunând-o în zonele adăpostite și pe văi, unde izolat stratul a crescut semnificativ. Local s-a semnalat ceață asociată pe creste şi cu depunere de chiciură. Stratul de zăpadă, în platformele meteo, a crescut cu până la 9 cm la Bâlea-Lac, iar în zonele adăpostite cu până la 25-30 cm (Călimani).

**În data de 31.01.2023, la ora 14,** stratul de zăpadă din platforma stațiilor meteorologice măsura:

**Carpaţii Meridionali:** 163 cm la Bâlea-Lac, 139 cm la Vf. Omu, 76 cm Vf. Țarcu, 67 cm la Sinaia-1500, 38 cm la Păltiniș, 31 cm la Parâng, 31 cm la Predeal, 24 cm la Fundata, 11 cm la Cuntu;

**Carpaţii Orientali:** 101 cm la Vf. Călimani, 44 cm la Penteleu, 44 cm la Vf.Lăcăuți, 40 cm la Vf. Iezer, 31 cm la Bucin, 18 cm la Ceahlău-Toaca;

**Carpaţii Occidentali:** 24 cm la Băișoara, 15 cm la Vf. Vlădeasa, 11 cm la Semenic, 9 cm la Stâna de Vale.

**Prognoza vremii în intervalul 31.01.2023 ora 20 - 01.02.2023 ora 20:**

Cerul va fi mai mult noros şi va ninge pe arii relativ extinse. Pe alocuri, în Carpații Occidentali, vestul Meridionalilor și nordul Orientalilor, stratul de zăpadă nou depus va fi mai consistent și va depăși 15-20 cm. Vântul va sufla moderat la tare, în zonele înalte rafalele vor depăși temporar 70-90 km/h, viscolind ninsoarea și scăzând vizibilitatea. În zonele adăpostite și pe văi, se vor acumula cantități mai mari de zăpadă.

**Temperaturi prognozate în intervalul 31.01.2023 ora 20 - 01.02.2023 ora 20:**

**Peste 1800 m:** temperaturi minime: -18 la -12 grade; temperaturi maxime: -13 la -7 grade;

**Sub 1800 m:** temperaturi minime: -12 la -7 grade; temperaturi maxime: -7 la -3 grade.

**Vânt la peste 2000 m:** din nord-vest, cu viteze temporare de peste 80-90 km/h.

**Izoterma de 0 grade:** în urcare treptată, spre 400-600 m.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române, Garda Naţională de Mediu - Comisariatul Județean Argeș*** și ***Agenţia pentru Protecţia Mediului*** ***Argeș*** informează că în data de 31.01.2023, la ora 18:30, a fost semnalată o poluare accidentală a apei râului Argeș cu produs petrolier sub formă de irizații, în zona municipiului Pitești, județul Argeș. Reprezentanții G.N.M. C.J. Argeș, A.B.A. Argeș-Vedea și I.S.U. Argeș s-au deplasat pe teren pentru investigații. S-a constatat că poluarea s-a produs pe un canal ce deversează în râul Argeș. Nu s-a înregistrat mortalitate piscicolă. Au fost prelevate probe de apă din mai multe puncte. Se va reveni cu informații.

**3. Pe Marea Neagră**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin încetarea livrării apei din sursa r. Miletin – ac. Halceni;

- SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Se menţine aplicarea Planului de restricţii în alimentarea cu apă pentru piscicultură prin reducerea debitului la sursa r. Ezareni - ac. Ezareni, corespunzător treptei III, începând cu data de 01.09.2022, pentru Staţiunea de Cercetare Dezvoltare pentru Acvacultură şi Ecologie Acvatică Horpaz.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Soleşti;

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 30.01.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Agenţia pentru Protecţia Mediului*** ***Argeș*** informează despre producerea, în data de 31.01.2023, la ora 09:00, unei poluări accidentale a solului cu 10 l de țiței și 50 l de apă de zăcământ, în zona localităţii Leordeni, judeţul Argeș, din cauza unei avarii la o conductă ce aparţine OMV Petrom. A fost afectată o suprafaţă de circa 20 mp de sol (șanț drum și teren agricol privat). Au fost luate măsuri pentru remedierea avariei şi ecologizarea zonei afectate.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 30.01.2023-31.01.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

Direcția Comunicare